**Опиянение на душата, омая на ума.**

Много време мина от тази история. На никого не съм я разказвала. Прибрах я надълбоко и никой никога не узна за нея. Сякаш бе вчера, а колко години изминаха ..

Не обичам да говоря на тази тема, но понякога усещам, че имам нужда да го направя.

Да ровиш в минали неща не винаги е добра идея, но понякога се хващам сама как задавам въпрос и очаквам отговор (отново от себе си), защото няма кой да отговори.

Хиляди въпроси и мечти са разпиляни някъде по пътя..

Времето не отне чувствата, но заличи някои истини. Вече не помня ясно онзи глас, за който така дълго жадувах. С времето се забравят и други подробности като цвят на косата, определени черти на лицето, тоналността и такива дребни неща. Боли те, но свикваш и се адаптираш към околната среда. Имало е дни, в които стоях безмълвна и просто наблюдавах наоколо. Не говорех много, усмихвах се по принуда и бях тотално разбита, но за това никой не знаеше. Моята “малка” тайна беше станала прекалено голяма и не можех повече да я държа в сърцето си. Беше като менгеме, което здраво притискаше вътрешностите ми.

Бях само на двайсет години, когато го срещнах. Не знаех нищо за любовта. Не ми се бе случвало такова нещо. Това беше и остана единственият мъж, към когото съм изпитвала такива бурни чувства. Самото му присъствие изпълваше пространството и ме караше да летя. Нещо, което не забравих бяха цвета на очите - маслено зелени. Да, точно такъв беше цветът им. Харесвах начина, по който говореше и леко отместваше очи, щом забележеше, че се появявах. Имах чувството, че имаше нещо вълшебно във въздуха, когато двамата бяхме близо един до друг. Неописуемо беше.

За периода, в който се виждахме нито веднъж не ми каза какво чувства, но бях сигурна, че не е “нищо”.. Толкова бях хлътнала, че забравих за себе си. Нищо не беше в състояние да ме отцепи от онази планета, в която живеех тогава. Човек има едно вътрешно усещане, което му подсказва, че нещата са точно такива, каквито той ги усеща, т. нар. интуиция. И да беше истина, ако не го каже гласно отсрещната страна нямаше никакво значение, всичко губи смисъл.

Честно казано не знам какво стана с нас и защо нещата се стекоха така. Няма да изпадам в подробности, само ще изкажа мъката.

Бяхме се превърнали в едно цяло само че в отделни тела. Малко хора биха могли да се похвалят с такива усещания. Едно е да бъдеш с някого, съвсем друго е да го чувстваш този човек. След тази раздяла нямах друга подобна среща нито със себе си, нито с някой друг. Изгубих се, падах, ставах, но никого не обикнах по този начин. Вече вярвам в съдбата и съм сигурна, че той беше изпратен при мен, за да ме научи на нещо - да ценя всеки момент, прекаран със скъп човек. Ако някой ми беше казал, че след толкова години ще го помня, сигурно щях да му се изсмея в лицето. Та, шегата щеше да се окаже най-голямата истина в живота ми.

Може би, неизживяното остана като рана, която не зараства във времето. И аз не знам. Стоя и чакам вече повече от десет години. Питам се кого и за какво чакам. Дали самия него или спомена за него ме държи така силно. Дали е опиянение на душата или омая на ума, само времето ще покаже.

А, вие хора, когато обичате някого - не само го казвайте, но и го показвайте.. Инак животът болезнено на друго ще ви научи..

**Йозлем Белгиз Мехмед-Рамиз**, 24 години, УМБАЛ “Медика” - Русе